Digi24 a obținut stenograma ședinței de guvern din 31 ianuarie 2017, când Guvernul a aprobat controversata Ordonanță 13, prin care a adus modificări Codurilor penale.

Guvernul a decis, duminică, în ședință de urgență, să abroge această ordonanță, ale cărei prevederi ar fi adus prejudicii luptei anticorupție și care a generat cinci zile de proteste din ce în ce mai ample.

Conform stenografei, ministrul Justiţiei Florin Iordache l-a asigurat pe premierul Sorin Grindeanu, în şedinţa din 31 ianuarie, că Ordonanţa de urgenţă privind modificarea Codurilor penale are toate avizele necesare, acelaşi lucru susţinând şi secretarul general al Executivului, Mihai Busuioc, potrivit stenogramei din şedinţa respectivă.

”Domnule prim-ministru, vă rog să suplimentăm ordinea de zi cu trei proiecte. Este vorba, primul dintre ele, sau două dintre ele fac parte din pachetul de legi care vizează evitarea unei hotărâri pilot de la CEDO. Şi aici discut de proiectul de lege privind graţierea unor pedepse. Nu am avut nevo... Cel de al doilea este proiect de lege pentru completarea Legii 254/2013 privind executarea pedepselor şi a măsurilor privative de libertate. La acest proiect de lege am avizul domnului ministru de externe, domnul Meleşcanu. Şi cel de-al treilea, vă rog să suplimentăm şi cu cel de-al treilea. Este vorba de proiect de Ordonanţă de Urgenţă pentru modificarea şi completarea Codului penal şi a Codului de procedură penală”, i-a spus ministrul Justiţiei Florin Iordache premierului Sorin Grindeanu în şedinţa de guvern din data de 31 iaunuarie, potrivit stenogramei publicată de Executiv.

Premierul l-a întrebat dacă există toate avizele şi dacă toate procedurile cerute sunt îndeplinite, Iordache răspunzând ”bineînţeles”.

De asemenea, premierul Sorin Grindeanu l-a întrebat pe secretarul general al Guvernului, Mihai Busuioc, acelaşi lucru, acesta spunându-i prim-ministrului că ”din punct de vedere tehnic toate avizele sunt luate”.

În momentul când au ajuns cu discuţiile la proiectul de ordonanţă privind codurile penale, premierul a cerut încă o dată asigurări că toate procedurile sunt îndeplinite şi că are toate avizele, Florin Iordache răspunzând afirmativ.

La momentul respectiv, ordonanța nu avea însă avizul CSM, cu toate că avizul este consultativ. Ulterior, ministrul a explicat că nu a cerut avizul CSM, pentru că avea deja punctul de vedere al acestei instituții dintr-o luare de poziție anterioară. Cu toate acestea, s-a dovedit că trimisese proiectul ordonanței la avizare la CSM, dar nu a mai așteptat avizul. Detalii, aici.

Iată textul stenogramei:

GUVERNUL ROMÂNIEI

SECRETARIATUL GENERAL AL GUVERNULUI

Nr.20E/93 din 05.02.2017

S T E N O G R A M A

şedinţei de Guvern din data de 31 ianuarie 2017

- Şedinţa a început la ora 21:30

CASETA 1

Dl. Sorin Mihai Grindeanu

Bună seara!

Avem ordinea de zi de astăzi începând cu Proiectul Legii bugetului de stat pe anul 2017, Proiectul Legii bugetului asigurărilor sociale de stat pe anul 2017, Proiectul de lege pentru aprobarea plafoanelor unor indicatori specificaţi în cadrul fiscal-bugetar pe anul 2017. Strategia fiscal-bugetară pentru perioada 2017-2019.

Dacă mai sunt alte ... da, domnule ministru.

Dl. Alexandru-Răzvan Cuc

Domnule prim-ministru, vă rog să fiţi de acord să introducem astăzi pe ordinea de zi Proiectul de Hotărâre de guvern pentru aprobarea Normelor metodologice privind acordarea facilităţilor de transport intern feroviar cu metroul pentru elevi şi studenţi ca urmare a prevederilor Ordonanţei de Urgenţă nr.2 din 2017.

Dl. Sorin Mihai Grindeanu

Bine.

Aveţi toate avizele?

Dl. Alexandru-Răzvan Cuc

Da, au fost preluate toate avizele şi observaţiile şi de la Justiţie şi de la Finanţe şi Consiliul Legislativ.

Dl. Sorin Mihai Grindeanu

În regulă.

Deci nu avem discuţii, proceduri, avize, totul e... da? Bun.

I - PROIECTE DE LEGI

1. Proiectul Legii bugetului de stat pe anul 2017

(pct.I.1 pe Ordinea de zi)

Dl. Sorin Mihai Grindeanu

Primul punct.

Proiectul Legii bugetului de stat pe anul 2017, sunt toate avizele, cred.

Dl. Viorel Ştefan

Domnule prim-ministru, sunt toate avizele. Mai fac precizarea că prin dimensionarea bugetului şi aritmetica bugetară a făcut ca unele din limitele aprobate să varieze în plus sau în minus prin adoptarea proiectului de lege astăzi, aceste limite devin definitive în construcţia bugetară.

În regulă.

Dacă sunt discuţii?

Dacă nu, adoptat.

Dl. Sorin Mihai Grindeanu

În paranteză, fie spus, azi a avut loc şi şedinţa CSAT, s-a primit şi avizul favorabil de la CSAT şi nu, nu e adevărat şi spun lucrul ăsta pe bandă, ca să rămână, nici eu, nici domnul ministru al finanţelor nu am semnat vreun angajament, cum că trebuie să facem ceva la rectificare. Sigur, sigur atâta timp cât instituţiile pot funcţiona în limitele pe care le-am dat e una, în momentul în care nu mai pot funcţiona este cu totul altceva.

Dar nu există niciun angajament scris că am văzut tot felul de lucruri de tipul acesta şi vroiam să clarific aceste chestiuni.

(Aprobat)

*

2. Proiectul Legii bugetului asigurărilor sociale de stat pe anul 2017

(pct.I.2 pe Ordinea de zi)

Dl. Sorin Mihai Grindeanu

Punctul 2 pe ordinea de zi – Proiectul Legii bugetului asigurărilor sociale de stat pe anul 2017. Sunt toate avizele, domnule ministru?

Dl. Viorel Ştefan

Avem toate avizele.

Dl. Sorin Mihai Grindeanu

Mulţumesc.

Dacă sunt observaţii? Dacă nu, adoptat.

(Aprobat)

3.Proiectul legii pentru aprobarea plafoanelor unor indicatori specificaţi în cadrul fiscal-bugetar pe anul 2017

(pct.I.3 pe Ordinea de zi)

Dl. Sorin Mihai Grindeanu

Proiect de Lege pentru aprobarea plafoanelor unor indicatori specificaţi în cadrul fiscal-bugetar pe anul 2017. Strategia fiscal-bugetară pentru perioada 2017-2019.

Aveţi toate avizele?

Dl. Viorel Ştefan

Avem toate avizele, domnule prim-ministru.

Dl. Sorin Mihai Grindeanu

Dacă sunt observaţii? Nu?

Adoptat.

(Aprobat)

*

6.Proiectul de Hotărâre pentru aprobarea Normelor metodologice privind acordarea facilităţilor de transport intern feroviar şi cu metroul pentru elevi şi studenţi

(pct.1 pe Ordinea de zi suplimentară)

Dl. Sorin Mihai Grindeanu

Domnule ministru, vă rog.

Dl. Alexandru-Răzvan Cuc

Mulţumesc, domnule prim-ministru.

Foarte scurt, urmare aprobării OUG nr.2 din 2017 privind unele măsuri fiscal-bugetare, precum şi modificarea şi completarea unor acte normative prin care au fost aduse completări la Legea nr.1 din 2011 a educaţiei naţionale, în sensul acordării unor facilităţi suplimentare studenţilor, respectiv gratuitatea la transporturi intern feroviar la toate categoriile de trenuri clasa a doua, s-a elaborat actualul proiect de hotărâre a Guvernului pentru aprobarea Normelor metodologice privind acordarea facilităţilor de transport intern feroviar şi cu metroul pentru elevi şi studenţi.

Pe scurt, actul normativ stabileşte următoarele aspecte:

- rangul de tren şi clasa la care se acordă reducerea de transport;

- modalitatea de decontare a contravalorii călătoriilor efectuate de către elevi şi studenţi;

- acordarea gratuităţii la transportul pentru elevii orfani şi studenţii cu cerinţe educaţionale speciale precum şi cei pentru care s-a stabilit o măsură de protecţie specială;

- diversificarea ofertei tarifare a operatorului de transport cu metroul pentru elevii şi studenţii, acesta incluzând pe lângă abonamentul lunar cu reducere de 50% şi restul de titluri de transport.

Categoriile pentru care se aplică ştiţi foarte bine, au fost enunţate şi în Ordonanţa 2.

Au fost obţinute avizele şi au fost preluate observaţiile.

Dl. Sorin-Mihai Grindeanu

Mulţumesc.

Dacă există observaţii.

Dacă nu, adoptat.

Dl. Răzvan Alexandru Cuc

Şi de la CL au fost preluate. Au fost preluate.

Dl. Sorin-Mihai Grindeanu

Absolut tot.

Dacă nu, adoptat.

(Aprobat)

*

Dl. Sorin-Mihai Grindeanu

Vă rog, domnule ministru.

Dl. Florin Iordache

Domnule prim-ministru, vă rog să suplimentăm ordinea de zi cu trei proiecte.

Este vorba, primul dintre ele, sau două dintre ele fac parte din pachetul de legi care vizează evitarea unei hotărâri pilot de la CEDO. Şi aici discut de proiectul de lege privind graţierea unor pedepse. Nu am avut nevo... Cel de al doilea este proiect de lege pentru completarea Legii 254/2013 privind executarea pedepselor şi a măsurilor privative de libertate. La acest proiect de lege am avizul domnului ministru de externe, domnul Meleşcanu.

Şi cel de-al treilea, vă rog să suplimentăm şi cu cel de-al treilea. Este vorba de proiect de Ordonanţă de Urgenţă pentru modificarea şi completarea Codului penal şi a Codului de procedură penală.

Dl. Sorin-Mihai Grindeanu

Am înţeles.

Domnule ministru, aveţi toate avizele?

Dl. Florin Iordache

Bineînţeles.

Dl. Sorin-Mihai Grindeanu

Toate procedurile care sunt cerute?

Dl. Florin Iordache

Da domnule prim-ministru.

Dl. Sorin-Mihai Grindeanu

Sunt îndeplinite?

Dl. Florin Iordache

Da.

Dl. Sorin-Mihai Grindeanu

Domnule secretar general, toate lucrurile sunt îndeplinite, toate avizele?

Dl. Mihai Busuioc

Domnule prim-ministru din punct de vedere tehnic toate avizele sunt luate.

Dl. Sorin-Mihai Grindeanu

Mulţumesc.

*

4.Proiectul legii pentru graţierea unor pedepse

(pct.2 pe Ordinea de zi suplimentară)

Dl. Sorin-Mihai Grindeanu

Proiect de lege pentru graţierea unor pedepse.

Dacă există observaţii?

Dacă nu, adoptat.

(Aprobat)

*

5.Proiectul legii pentru completarea Legii nr.254/2013 privind executarea pedepselor şi a măsurilor privative de libertate dispuse de organele judiciare în cursul procesului penal

(pct.3 pe Ordinea de zi suplimentară)

Dl. Sorin-Mihai Grindeanu

Proiect de lege pentru completarea Legii 254 din 2013 privind executarea pedepselor şi a măsurilor privative de libertate dispuse de organele judiciare.

Dl. Florin Iordache

În regim de urgenţă, amândouă, domnule prim-ministru.

Dl. Sorin-Mihai Grindeanu

O să spun.

Dacă există observaţii? Dacă nu, adoptat. Vă rog în regim de urgenţă cele două proiecte de legi să fie transmise către Parlament.

(Aprobat)

*

7.Proiect de ordonanţă de urgenţă pentru modificarea şi completarea Codului penal şi a Codului de procedură penală

(pct.4 pe Ordinea de zi suplimentară)

Dl. Sorin-Mihai Grindeanu

Proiect de ordonanţă de urgenţă pentru modificarea şi completarea Codului penal şi a Codului de procedură penală.

Aveţi toate avizele, absolut tot, domnule ministru?

Dl. Florin Iordache

Da.

Dl. Sorin-Mihai Grindeanu

În regulă. Dacă există observaţii? Dacă nu, adoptat.

Vă mulţumesc.

(Aprobat)